kardosdrur/scandi-wiki huggingface dataset:
Remonce

Remonce er en creme af smør (eller margarine) og sukker, vaniljesukker og gerne makronmasse, mandelmasse eller hakkede mandler. Ingredienser som kanel eller rosiner ses også.

Cremen bruges som fyld i wienerbrød, mens en remonce med brun farin benyttes på brunsvigere.

Ordet "remonce" er et et pseudo-fransk låneord og er muligvis afledt af det italienske ord, rimanenza, som betyder rester.

Hvis der tilføjes marcipan til remoncen kaldes den borgmestermasse.

Referencer 

Bagning
Alkefugle

Alkefugle (Alcidae) er en familie af fugle med 24 arter, der ofte yngler i store kolonier i de nordlige have. De fleste arter findes i det nordlige Stillehav.

Karaktertræk 
Alkefugle er havfugle, der ikke er bundet til land uden for yngletiden, bortset fra tejsten, der er en kystfugl. Den nordlige del af Atlanterhavet har store bestande af seks arter, der yngler på de nordatlantiske fuglefjelde: Lomvie, Polarlomvie, Alk, Søkonge, Tejst og Lunde. Alkefuglenes farver er typisk hvid på undersiden og mørk på oversiden. Alle arter har korte smalle vinger, flyver hurtigt og svirrende og har en fremragende dykkeevne, men bevæger sig dårligt på land. Næbbet er forskelligt fra art til art og er derfor et vigtigt led ved artsbestemmelsen.

I forhold til andre søfugle har alkefuglefamilien ikke mange arter. Grunden til at alkefuglene kun er på den nordlige halvkugle er at stimefiskene har en lavere hastighed i det kolde vand og derfor forbedrer mulighederne for at få en udbytterig fangst. De sydligste forekommende arter af denne familie overlever kun ved Californien og Mexico på grund af opstigende kolde strømme.

Arter og slægter 

I familien alkefugle findes i alt 24 nulevende arter fordelt på 10 slægter

 Slægt Alle
 Søkonge, A. alle
 Slægt Uria
 Polarlomvie, U. lomvia
 Lomvie, U. aalge
 Slægt Alca
 Alk, Alca torda
 Slægt Pinguinus
 Gejrfugl, P. impennis † (uddød)
 Slægt Cepphus
 Tejst, C. grylle
 Beringstejst, C. columba
 Brilletejst, C. carbo
 Slægt Brachyramphus
 Marmordværgalk, B. marmoratus
 Langnæbbet dværgalk, B. perdix
 Kortnæbbet dværgalk, B. brevirostris
 Slægt Synthliboramphus
 Brun dværgalk, S. hypoleucus
 Californisk dværgalk, S. scrippsi
 Mexicansk dværgalk, S. craveri
 Hvidbrynet dværgalk, S. antiquus
 Japansk dværgalk, S. wumizusume
 Slægt Ptychoramphus
 Halsbåndsdværgalk, P. aleuticus
 Slægt Aethia
 Papegøjealk, A. psittacula
 Lille dværgalk, A. pusilla
 Skægget dværgalk, A. pygmaea
 Toppet dværgalk, A. cristatella
 Slægt Cerorhinca
 Næsehornsalk, C. monocerata
 Slægt Fratercula
 Lunde, F. arctica
 Hornet lunde, F. corniculata
 Toplunde, F. cirrhata

Kilder 
 
 R. Hørring (1875 – 1943). Danmarks Fauna. Fugle III. Maagefugle, Alkefugle og Rovfugle. Gads Forlag/Dansk naturhistorisk Forening 1934. (Copyright udløbet)
Kongsdal (flertydig)

Kongsdal henviser til forskellige artikler:

 Kongsdal – et ejerlav og en landbrugsejendom i Undløse Sogn, Holbæk Kommune
 Kongsdal Skov – skovområde beliggende ca. 5 km øst for Mariager, Falslev Sogn.
 Kongsdal (Mariagerfjord Kommune) – bebyggelse ca. 5 km nordøst for Mariager ved Mariager Fjord
 Kongsdal (Nørup Sogn) – en bebyggelse i Nørup Sogn, Vejle Kommune
Christian Barnekow (diplomat)

Christian Barnekow (født 24. januar 1556, død 21. februar 1612) var en dansk adelsmand, rejsende og diplomat.

Han var søn af Hans Barnekow til Birkholm (det nuværende Løvenborg) og Mette Oxe, en søster til rigshofmester Peder Oxe til Nielstrup. Kun lidt over tre år gammel mistede han sin far.

Han tilbragte næsten 17 år af sit liv fra han var 18 til han var 35 på at rejse rundt i Europa, samt en tre år lang rejse til det hellige land og Egypten. Han studerede meget i disse år, og opholdt sig seks år ved universitetet i Jena og Ingolstadt og to år i Padua. I Padua skulle der endda have været tale om at udvælge ham til universitetets rektor. 

Barnekow var rig fra fødslen og arvede adskillige ejendomme, deriblandt Birkholm (nu Løvenborg), Tølløsegård, Vittskövle Slot i Skåne og en gård i København. Gården lå omtrent, hvor den nuværende Kristen Bernikows Gade ligger, og er opkaldt efter Barnekow, dog i den københavnske dialekt. Han nævnes som ejer af denne gård 1607.

Da han vendte hjem igen til Danmark, var det oplagt at han blev udnævnt til diplomat for kongen, han blev herigennem sendt til bl.a. Skotland, England, Polen og Brandenburg. Han fik desuden vigtige len som Malmøhus og Landskrona. I 1598 ægtede han Margrethe Brahe, en datter af rigsråd Henrik Brahe og Lene Thott. De fik syv børn.

Hans Poulsen Resen, professor i teologi, som også afholdt begravelsesceremonien for Barnekow den 26. marts 1612 i Helsingør, skriver i sine notater at Barnekow havde bragt mange sjældne ting med hjem fra hans rejser til fremmede lande, de er desværre i dag forsvundet.

Et hallandsk sagn fortæller at Barnekow blev dræbt i 1612 i Kalmarkrigen, nær Skjellinge Hede da han ofrede sit liv for at redde kong Christian IV, der havde mistet sin hest og ville være blevet dræbt eller fanget, hvis ikke Barnekow havde overladt ham sin hest. Barnekow blev selv derefter slået ihjel af svenskerne, der havde overrumplet den danske styrke. Sagnet har dog sin oprindelse i det 18. århundrede, og bliver betvivlet i dag.

Kilder

Eksterne henvisninger 
 

Godsejere fra Skåne
Godsejere fra Danmark
Lensmænd fra Danmark
Faldne danske militærfolk
Christian
Danskere i 1500-tallet
Danskere i 1600-tallet
Personer i Dansk Biografisk Leksikon
Salmonsens
Personer i Kalmarkrigen
Livius

Titus Livius (på dansk Livius) 59 f.Kr. – 17 e.Kr. var en romersk historiker, som allerede i sin samtid var berømt for sit monumentale værk om Roms historie Ab urbe condita (Fra byens grundlæggelse), en beretning som strækker sig helt fra byens legendariske grundlæggelse til Drusus' død i 9 f.Kr.
Livius blev født i Patavium (Padua), hvor han også døde efter at have levet det meste af sit liv i Rom. Sammen med Ovid, Vergil og Horats udgjorde Livius kernen i guldalderen i Roms litteratur, og Livius, Vergil og Horats spillede tilmed en meget vigtig rolle i propagandaen omkring Augustus' magtovertagelse.

Ab urbe condita 
Af 142 bøger (kapitler) er kun 35 bevaret i deres helhed. Indholdet af 107 kendes i form af epitomer. Værket fik enorm betydning for romernes opfattelse af deres fortid i det tidlige kejserdømme, og da Livius var tæt knyttet til Augustus, lå værket også helt på linje med kejserens politik.

Livius fulgte den annalistiske tradition og lod sin beretning udfolde sig i kronologisk orden. Hans mål var at skabe et modstykke i prosa til Vergils kæmpemæssige digt Æneiden med vægt på de samme moralske dyder. Efter moderne standard brugte Livius sine kilder lidt for ukritisk, men hans formål var også at give romerne en klar og ligefrem beretning om historien, som skulle tilfredsstille deres forfængelighed uden at fjerne sig alt for langt fra sandheden.

Værket blev en enorm succes; det kom til at overskygge alle ældre historikere, og de yngre måtte nødvendigvis tage udgangspunkt i det.

Eksterne link 

 Udgave af Ab Urbe Condita 
 Complete works of Livy på The Latin Library
 Periochae på Livius.org.
 Ab urbe condita (History of Rome), Books I-III (eBook in English) på Project Gutenberg.
 Ab urbe condita (History of Rome), Books IX to XXVI (eBook in English) på Project Gutenberg.
 Ab urbe condita (History of Rome), Books XXVII to XXXVI (eBook in English) på Project Gutenberg.

Tekstkilder online 
 Digital faksimile af håndskriftet GKS 495 2° på Det Kongelige Bibliotek (fra 1400-tallet, hele tredje dekade)
 Digital faksimile af fragmenterne 2813 & 2814 på Det Kongelige Bibliotek (fra 800-tallet, brudstykke af anden bog)

Litteratur 
 J. Chaplin; Livy's Exemplary History, Oxford, 2000.
 H. H. Scullard; From the Gracchi to Nero : a history of Rome from 133 B.C. to A.D. 68, Methuen, 1976. 

Historikere fra Romerriget
Latinske forfattere
Personer fra Padova
MASH (film)

MASH er en satirisk spillefilm fra 1970 instrueret af Robert Altman. Den er baseret på Richard Hookers roman MASH: A Novel About Three Army Doctors fra 1968. Filmen vandt Den Gyldne Palme i Cannes.

Filmen foregår tæt på fronten i Korea under Koreakrigen, hvor vi følger lægernes og sygeplejerskernes arbejde på et felthospital. De klarer sig gennem dagligdagen med en god portion sort humor.

Filmen blev efterfulgt af tv-serien M*A*S*H.

Medvirkende 
 Donald Sutherland som kaptajn Benjamin Franklin 'Hawkeye' Pierce
 Elliott Gould som kaptajn John Francis Xavier 'Trapper John' McIntyre
 Tom Skerritt som kaptajn Augustus Bedford 'Duke' Forrest
 Sally Kellerman som major Margaret 'Hot Lips' O'Houlihan
 Robert Duvall som major Frank Burns
 Roger Bowen som oberstløjtnant Henry Barymore Adlai Blake
 Rene Auberjonois som Fader Mulcahy
 Gary Burghoff som korporal Walter "Radar" O'Reilly

Priser 
Filmen vandt Den Gyldne Palme i Cannes i 1970. Den vandt en Golden Globe, var nomineret til fem Oscars i 1971 og vandt for bedste filmatisering.

Eksterne henvisninger 
 

Amerikanske film fra 1970
Komediefilm fra USA
Film baseret på bøger
Anti-krigsfilm
Film instrueret af Robert Altman
De Gyldne Palmer
Oscar for bedste filmatisering
Golden Globe for bedste film - musical eller komedie
Omaha Beach

Omaha Beach var kodenavnet for den del af Frankrigs kyststrækning i Normandiet fra Sainte-Honorine-des-Pertes til Vierville-sur-Mer, hvor de allierede den 6. juni 1944 gik i land under Operation Overlord under 2. verdenskrig. Omaha Beach og den vestligere kyststrækning, som havde kodenavnet Utah, var de steder, hvor tropper fra USA gjorde landgang. Pointe du Hoc ligger på Omaha Beach.

Hovedformålet med invasionen af Omaha Beach var at sikre stranden mellem Port-en-Bessin og floden Vire inden de allierede bevægede sig videre sydpå mod Saint-Lô. Invasionen af Omaha Beach blev den blodigste landgang for de allierede på D-dag, i alt døde her mellem 2.200-2.400 soldater. 

Dele af USA's 1. infanteridivision og 29. infanteridivision mødte her tyskernes 352. infanteridivision, som var en af de bedst trænede på hele kyststrækningen. Dens tilstedeværelse kom som en overraskelse for de allierede, da tyskerne havde flyttet den dertil få dage før invasionen. Bombningerne af tyskernes bunkere før landgangen viste sig at være utilstrækkelig, og i den østlige del af sektoren nåede kun 5 af 32 kampvogne stranden. I den vestlige del af sektoren nåede de fleste kampvogne stranden, men mange blev ødelagt af det tyske artilleri. Det meste af stranden var dækket af miner, pigtråd, barrikader (Tjekkiske pindsvin) og tætte buske, som besværliggjorde de allieredes fremrykning.

På trods af de store tab lykkedes det alligevel mindre grupper af allierede soldater at nedkæmpe den tyske modstand, invadere stranden og bevæge sig ind i landet herfra.

Se også 
 Holger Christen Jensen

Operation Overlord
Hippolyte-Victor Collet-Descotils

Hippolyte-Victor Collet-Descotils (født 21. november 1773 i Caen, død 6. december 1815 i Paris) var en fransk kemiker. Han studerede ved École des Mines de Paris og var elev og ven af Louis-Nicolas Vauquelin.

Collet-Descotils er bedst kendt for at have bekræftet Vauquelins opdagelse af grundstoffet krom og for sin egen opdagelse af iridium i 1803.

Da Andrés Manuel del Río i 1806 havde opdaget et stof, som han kaldte erythronium, identificerede Collet-Descotils det fejlagtigt som en uren variant af krom. Dette medførte, at del Ríos ven Alexander von Humboldt afviste del Ríos opdagelse. Det samme grundstof blev genopdaget 30 år senere i Sverige og fik navnet vanadium.

Få måneder inden sin død i 1815 fik Collet-Descotils stillingen som leder af École des Mines de Paris og stod i spidsen for at flytte skolen til en ny bygning. Han ligger begravet på Père-Lachaise-kirkegårdens 10. afdeling.

Noter 

Kemikere fra Frankrig
Personer fra Caen
I'm Lovin' It

I'm Lovin' It er melodien til McDonald's reklamer. I 2003 var det Justin Timberlake som udgav nummeret, men da McDonalds cheferne hørte, at Justin havde udtalt sig negativt om fastfood, blev hans stemme øjeblikkeligt taget fra melodien i tv-reklamen.

Sange fra 2003
McDonald's
Sankt Annæ Pigekor

Sankt Annæ Pigekor er et kor bestående af ca. 130 piger fra Sankt Annæ Gymnasiums folkeskole. Koret blev dannet i 1973 som en pendant til Københavns Drengekor, idet piger for første gang kunne blive optaget på skolen. Hvert forår holder pigekoret deres turné, hvor de rejser ud i verden og synger. I år 2007 var de i U.S.A, men de har også været i blandt andet Italien, Island og også Asien. I 2019 var pigekoret i Californien. Sankt Annæ Pigekor, er delt op i 2 grupper. 6-7. klasse danner ét kor, og 8-9. klasse pigerne, danner et andet kor. En sjælden gang holder de koncerter sammen (Jule- og forårskoncert) , men er ofte separeret. Korets protektor er HKH Prinsesse Benedikte og korets chefdirigent er Anne Marie Granau.

Pigerne fra 7, 8. og 9. klasse har også mulighed for at deltage i Sankt Annæ Pigekors Kammerkor, der består af ca. 25 piger. Kammerkoret har været på turne i England flere gange.

Eksterne henvisninger 
 

Pigekor
Kor fra Danmark
Musikgrupper fra 1973
Joseph Kabila

Joseph Kabila Kabange (født 4. juni 1971) har været præsident for Den Demokratiske Republik Congo siden drabet på hans far, præsident Laurent Kabila, januar 2001. 

I juli 2002 underskrev Kabila sammen med Rwandas præsident, Paul Kagame, en fredsaftale, der skulle afslutte Afrikas verdenskrig på congolesisk jord. Aftalen blev indgået i Pretoria i Sydafrika og havde som hovedelement Kabilas løfte om at afvæbne og hjemsende 12.000 hutu-soldater af rwandisk afstamning, mod at Rwanda trak sine 30.000 soldater ud af Congo.

Den 27. november 2006 blev hans præsidentembede konsolideret, idet han vandt det første demokratiske præsidentvalg i Congo.

I juli 2021 forsvarede Joseph Kabila sin Ph.d. ved University of Johannesburg med temaet: Reflecting on Leadership Development in a post-conflict country case of the Democratic Republic of Congo. Joseph Kabila startede sine PhD studier i 2017, ved School of Political Science and International Relations, University of Johannesburg.

Eksterne henvisninger 

Demokratiske Republik Congos præsidenter
Nuværende statsoverhoveder
Politikere fra Demokratiske Republik Congo
Fritz Todt

Fritz Todt (født 4. september 1891, død 8. februar 1942) var en tysk ingeniør, nazist og leder af Organisation Todt.

Fritz Todt blev født i Pforzheim i Tyskland som søn af en fabrikant. Han læste 1911 -1914 til ingeniør i München, til 1. verdenskrig afbrød hans studier. Under krigen var han med til med at opbygge det tyske luftvåben; "Luftwaffe", og han avancerede til flyverofficer.

Efter krigen arbejdede han i et byggefirma, til Adolf Hitler tog magten i 1933. Hitler udnævnte Todt til ”Generalinspekteur für das deutsche Strassenwesen” og som højeste chef for det nye motorvejsministerium (Autobahnministerium). Todt fik også ansvaret for Organisationen Todt, som havde til ansvar at bygge befæstninger før og under krigen samt at føre tilsyn med, at planerne for et Stortyskland blev virkeliggjort.

I Todts tid som generalinspektør for ministeriet blev der anlagt omkring 3.800 kilometer motorveje, og der var påbegyndt yderligere 2.000 kilometer af de planlagte 20.000 kilometer motorveje, som skulle være de centrale veje i det fremtidige tyske rige, men alt arbejde blev indstillet efter hans død. Kun et par vejafsnit blev færdiggjort i 1943. Efter Todts død blev ministeriet opløst.

Efter et brud med Hitler omkom Todt ved en mystisk flyulykke i februar 1942 i nærheden af Ulveskansen i Østpreussen. Albert Speer skulle have været med samme fly, men afslog fordi han var træt og ville sove og reddede derved livet.

Ordener 
Todt blev udnævnt til Storkorsridder af Dannebrogordenen med bryststjerne i diamanter 1941. I 1946 blev Todt slettet af riddernes tal ved kongelig resolution. Han fik aldrig lavet et våbenskjold.

Referencer

Eksterne henvisninger 

 (dansk) http://www.slagmarker.dk/Fritz_Todt.html

Nazister fra Tyskland
Omkomne ved flyulykker
Personer fra Pforzheim
Officerer fra Tyskland
Priorskov

Priorskov er en lille hovedgård, som er af ukendt oprindelse. Priorskov er nu en avlsgård under Fuglsang. Gården ligger i Toreby Sogn, Musse Herred, Maribo Amt, Guldborgsund Kommune. Hovedbygningen er opført i 1854.

Fuglsang / Priorskov Godser er på 1731 hektar

Ejere af Priorskov 
 (1609-1611) Knud Eriksen Rud
 (1611-1630) Corfitz Eriksen Rud
 (1630-1638) Helvig Corfitzdatter Rud gift Krabbe
 (1638-1661) Vibeke Gregersdatter Krabbe gift Daa
 (1661-1685) Dronning Sophie Amalie
 (1685-1726) Kronen
 (1726) Christian Carl Gabel
 (1726-1757) Abraham Lehn
 (1757-1788) Cathrine Margrethe Abrahamsdatter Lehn gift von Wallmoden
 (1788-1793) Christopher Georg von Wallmoden
 (1793-1819) Frederik von Wallmoden
 (1819-1835) Peter Johansen de Neergaard
 (1835-1849) Johan Ferdinand Petersen de Neergaard
 (1849-1850) Enkefru Charlotte Louise Elisabeth de Neergaard
 (1850-1863) Carl Peter Ulrich Johansen de Neergaard
 (1863-1866) Enke Fru de Neergaard
 (1866-1915) Rolf Viggo Carlsen de Neergaard
 (1915-1947) Ellen Bodil Hartmann gift de Neergaard
 (1947-) Det Classenske Fideikommis

Ekstern henvisninger 
 Fuglsang / Priorskov Godser
 Priorskov - fra Dansk Center for Herregårdsforskning

Kilder 
 J.P. Trap: Danmark 1955, Kraks Landbrug

Herregårde i Guldborgsund Kommune
Herregårde i Maribo Amt
Fredede slotte og herregårde i Danmark
Det Classenske Fideicommis
Filmhold

Et filmhold er en gruppe af personer, der er hyret af produktionsselskabet med det formål at producere en film. Det er holdet bag kameraet ved en filmoptagelse, i modsætning til skuespillerne, der arbejder foran kameraet eller lægger stemmer til karakterne i filmen. Et filmhold består af personer med forskellige job og funktioner, og som er specialiseret i forskellige aspekter af filmproduktionen.

Personer på et filmhold 
Belysningsmester – sørger for opstilling af lys, evt. med en eller flere belysere (eller belysningsassistenter).
B-fotograf – sikrer at kameraet har korrekt optik, blænde og filtre. Sikrer desuden også skarpheden, ved at måle fra kamera til motiv.
Boomer – passer mikrofon-boom'en.
Caster –  finder skuespillere og statister til filmen.
Clapper-loader – er B-fotografens assistent. Sørger for at der er sat den rigtige type film i magasinet, at der er råfilm nok og at der er de rigtige objektiver til rådighed. Afleverer hver dag film til laboratoriet til fremkaldelse. Betjener til tider også klaptræet.
Fotograf – evt. både en cheffotograf, der har ansvaret for lyssætning og fotografering, en assistentfotograf, der betjener kameraet og en B-fotograf, der sørger for skarphed.
Gaffer – er den ledende elektriker. Gafferens assistenter hedder best boys. 
Grip – har praktiske opgaver med dekorationer og gripudsyr såsom kraner, dollyer og skinner. Kontrollerer desuden, at alt går godt under optagelserne mht. til kameraet og dets bevægelser.
Indspilningsleder – leder filmholdets arbejde under optagelserne. Kaldes også nogle gange en line-producer eller set-producer – arbejdsfordelingen kan i praksis være flydende. Lineproduceren har det daglige økonomiske ansvar – produceren er den, der sørger for den generelle finansiering af filmen.
Instruktør – har det kunstneriske ansvar, evt. med en eller flere instruktørassistent.- går instruktøren til hånde. Der kan desuden være en second unit instruktør – en ekstrainstruktør som laver optagelser samtidig med hovedinstruktøren efter dennes anvisninger. Praktisk hvis tiden er presset og der skal bruges lokations der ligger langt fra hinanden.
Kostumier
Produktionsleder
Scenograf 
Scripter – holder styr på kontinuiteten fra indstilling til indstilling.
Sminkør
Still-fotograf
Storyboarder – den eller dem, der inden en film optages evt. tegner et billede af alle kameraindstillinger. Bruges især i animationsfilm og film med dyre effekter.
Tonemester – har det kunstneriske ansvar for lyden.
Rekvisitør

Hold
Elvira Madigan (svensk film, 1967)

Elvira Madigan er en svensk film fra 1967 instrueret af Bo Widerberg  om kærlighedsaffæren mellem den danske linedanserinde Elvira Madigan og den svenske løjtnant Sixten Sparre. Filmen var en nyindspilning af Åke Ohbergs 1943-filmatisering af Elvira Madigan. 

Bo Widerberg forsøgte i første omgang at engagere den russiske skuespillerinde Anastasia Vertinskaja i rollen som Elvira Madigan, men da det mislykkedes, kontaktede han den 17-årige Pia Degermark, som han havde set på et fotografi i en ugeavis.

Handling 

Handlingen bygger på virkelige begivenheder.

Det er historien om den umulige kærlighed mellem den danske linedanserinde Elvira Madigan og den ældre, gifte og adelige svenske kavaleriløjtnant Sixten Sparre. Sammen flygter de til Danmark, hvor de indlogerer sig på et hotel som bryllupsrejsende. Men pengene er snart brugt, og kærligheden ender i tragedie på øen Tåsinge, hvor Sixten skyder dem begge med sin revolver.

Medvirkende 
Pia Degermark – Elvira Madigan (Hedvig Jensen), linedanserinde
Thommy Berggren – Løjtnant Sixten Sparre 
Lennart Malmer – Kristoffer, Sixtens ven 
Cleo Jensen – Cleo, kogekone 
Nina Widerberg – Cleos datter 
Yvonne Ingdahl – Elvira Madigans stemme

Ekstern henvisning 
 

Dramafilm fra Sverige
Film baseret på virkelige begivenheder
Romantiske film
Svenske film fra 1967
Filmgenindspilninger
Kvam

Kvam er en kommune ved Hardangerfjorden i Vestland fylke i Norge. Den grænser i nord til Vaksdal og Voss, i øst til Granvin, i syd til Kvinnherad, og i vest til Fusa og Samnanger. På den anden side af Hardangerfjorden ligger Ullensvang og Jondal kommune. Kommunecenteret er Norheimsund, andre byer er Øystese, Strandebarm og Ålvik. Højeste punkt i Kvam er Fuglafjell på 1.336 moh.

Folk fra Kvam
Isak Nilssen Botnen († 1759)
Peder Jørgen Cloumann († 1817), foged, politiker, eidsvollsmand
Johannes Nilssøn Skaar († 1904), biskop
Nils Nilsson Skaar († 1909), politiker, stortingsmand
Jon Flatabø († 1930), forfatter
Ingebrigt Vik († 1927), billedhugger
Jakob Nilsson Vik † 1960), politiker, socialminister 1931-1933, stortingsmand
Geirr Tveitt († 1981), komponist 
Svein Rosseland († 1985), astrofysiker, professor ved Universitetet i Oslo
Pål Sundvor († 1992), forfatter
Sverre L. Mo († 2001), stortingsmand (KrF) 1965-1981
Per Øyvind Heradstveit († 2004), journalist, voksede op i Vikøy i Kvam 
Svanhild Mundheim , kanalvert i NRK († 2014)
Ingmar Ljones (1943–), politiker, stortingsmand, tidl. ordfører i Bergen
Kaj Skagen (1949–), forfatter 
Nils Gunnar Lie (1950–), journalist og programleder (NRK/TV 2)
Valgerd Svarstad Haugland (1956–), politiker, regeringsmedlem
Jon Fosse (1959–), forfatter, voksede op i Strandebarm
Frode Aga (1955–), kok
Arne Johannessen (1958–), lensmann,  tidl. leder af Politiets Fellesforbund
Geir Botnen (1959–), pianist
Yngve Sundvor (1968–)
Frank Kjosås (1981–), skuespiller
Grunde Almeland (1991–), politiker, stortingsmand, statssekretær

Se også 
 Steinsdalsfossen

Eksterne henvisninger 

Kommuner i Vestland
Kommuner i det tidligere Hordaland fylke
Jessica Simpson

Jessica Ann Simpson  (født 10. juli 1980) er en amerikansk popsanger, som også har optrådt som skuespiller.

Liv og karriere 
Jessica Simpson er opvokset i Richardson, Texas, som er en lille forstad til Dallas.

Hun viste allerede som barn sit talent i kirken. I 1995 blev hun færdig på Richardson North Junior High. I sine teenage-år var hun Highshcool cheerleader.

I 2008 gik Jessica ind på countrymarkedet med musikalbumet Do You Know.

Rollerne Amy i Employee of the Month (2006) og Daisy Duke i The Dukes of Hazzard (2005) er blandt Jessica Simpsons mest kendte.

Privatliv 
Den 26. oktober 2002 blev hun gift med Nick Lachey, som hun havde mødt til et velgørenhedsshow i 1998. Til denne lejlighed fik hun designet sin brudekjole af Vera Wang. Sammen med manden var hun vært på tv-serien Newlyweds: Nick & Jessica på MTV. Giftemålet varede til den 30. juni 2006, hvor de blev skilt. Hendes lillesøster, Ashlee Simpson, er ligeledes sanger.

Filmografi 
 The Dukes of Hazzard (2005)
 Employee of the Month (2006)
 Blonde Ambition (2007)
 The Love Guru (2008)
 Private Valentine: Blonde & Dangerous (2008)

Diskografi 
 Sweet Kisses (1999)
 Irresistible (2001)
 This Is the Remix (2002, kun USA)
 In This Skin (2003, & 2004)
 Rejoyce: The Christmas Album (2004)
 A Public Affair (2006)
 Do You Know (2008)

Eksterne henvisninger 

 
 

Sangere fra USA
Amerikanere i 1900-tallet
Amerikanere i 2000-tallet